
	נוכחים:
	עו"ד קאופמן ב"כ התביעה

הנאשם וב"כ עו"ד פלדמן


פרוטוקול

עו"ד קאופמן: לפני שמיעת הראיות יש לי בקשה מחברי. אני יודע שהוא לא חייב על-פי חוק. הוא רשאי להעמיד את התביעה במבחן של הוכחת כל העובדות שהמדינה מייחסת לנאשם בכתב האישום. יחד עם זאת אין לנו אפילו גרסה בסיסית מפי הנאשם למה שקרה בבית באותו יום. זכותו לא להציג זאת אך אוכל להתייחס לכך בטעון המשפטי שלי. אני מבקש שחברי יתן איזה שהיא גרסה לגבי מה שקרה באותו יום בבית.

עו"ד פלדמן: שמעתי את חברי.

רס"ר יובל קמיניץ הוזהר ומשיב

חקירה ראשית

ש. איפה אתה משרת?

ת. אני סייר בתחנת מוריה.

חמש שנים בתפקיד.

ש. בתאריך 2.4.06 בשעה 23.18 התייצבת איפה?

ת. בבי"ח הדסה עין כרם בעקבות ארוע מוקד שהיה לנו שם.

ש. לאחר שהתייצבת בביה"ח וטיפלת בארוע, רשמת זכ"ד?

ת. כן.

עו"ד קאופמן: בהסכמת חברי אני מגיש את הדו"ח.

עו"ד פלדמן: אין לנו התנגדות. הדו"ח כולל עדויות שמיעה.

ש. תאשר שזה דו"ח הפעולה שערכת?

ת. כן.

סומן ת/1.

ש.  מדו"ח הפעולה אנו מבינים שאתה הזמנת חוקרים מתחנת ציון?

ת.  כן.

ש. מדוע?

ת. כי ניגשתי בהתחלה לאבי התינוק. שאלתי אותו על מה שקרה בבית והוא מסר לי גרסה שהוא שיחק עם התינוק והתינוק נפל לו מהידים. אח"כ ניגשתי לחדר טראומה וחברתי לחובש מד"א שפינה את התינוק והוא מסר לי גירסה שונה לגמרי. שהאב מסר לו 

עו"ד פלדמן: זו עדות שמיעה. אני מתנגד לכל עדות שמיעה גם מכאן ולהבא.

עו"ד קאופמן: מבקש להוסיף בתגובה כי כמובן אני לא מביא עדות שמיעה להוכחת אמיתות התוכן אלא כדי להוכיח את הסתירה בגרסאות.

ש.ת. חברתי לחובש מד"א שמסר לי שפגש את האב והוא מסר לו שישן ליד התינוק ואז הסתובב ונתן מכה לתינוק ובעקבות כך הפציעה. בגלל שהיתה פה גירסה שונה החלטתי להזמין חוקרים שימשיכו טיפול בענין הזה.

חקירה נגדית

ש. על-פי הדו"ח הגעת לביה"ח ביום 2.4.06 שעה 23.18, נכון?

ת. קיבלתי את הארוע ב-23.18. 

לביה"ח הגעתי ב-23.27.

ש. אתה כותב חברתי לאביו של התינוק. מנין ידעת שזה אביו של התינוק?

ת. שאלתי אותו מיהו. הוא אמר לי שהוא אביו של התינוק.

ש. שאלת לשמו?

ת. לא שאלתי.

ש. ביקשת ת"ז?

ת. לא.

ש. ואז רשמת כאן ע"פ דו"ח הפעולה שאמר ששיחק עם בנו בן שלושת החודשים. בטעות נפל לו התינוק. שכחת לומר בחקירה בע"פ שגם אמר שקיבל מכה מן הקיר. נכון? זה רשום פה?

ת. זה כתוב בדו"ח. אלו דברים שהוא אמר.

ש. כתבת "האב נראה אדיש לחלוטין". יש לך הכשרה פסיכולוגית. אתה יכול להבחין בין אדם אדיש לבין בן אדם בהלם?

ת. כן. אני יכול להגיד מה נראה לי על פניו.

ש. עכשיו הוא נראה לך אדיש, מתענין?

ת. עכשיו הוא נראה אדיש.

ש. איך אני נראה לך?

ת. אדיש.

ש. וניק?

ת. אדיש. 

ש. כולם אדישים?

ת. ניק נראה לחוץ קצת. 

ש. מתי נרשם דו"ח הפעולה?

ת. מיד בתום הארוע?

ת. הוא מודפס. אתה הדפסת אותו?

ת. כן. בתחנת מוריה.

ש. מתי הגעת לתחנת מוריה?

ת. בבוקר עם סיום המשמרת.

ש. אז למה אתה אומר מיד עם סיום הארוע?

ת. מיד אחרי הארוע שלחתי את הדו"ח להדפסה. ערכתי אותו מיד בתום הארוע. שלחתי אותו להדפסה. הוא יוצא בתחנה. בסוף המשמרת אתה עובר בתחנה והוא יוצא שם. 

ש. תסביר לי מה זה שלחת להדפסה?

ת. יש מחשב בניידת.  בו אתה רושם את דו"ח הפעולה. נכנסתי לניידת. רשמתי על המחשב את דו"ח הפעולה. שלחתי אותו להדפסה דרך המחשב למדפסת בתחנה. ניתן לעשות את זה. בסיום המשמרת לקחתי את הדו"ח במדפסת וזיכיתי אותו. זיכיתי אותו אצל קצין היחידה.

ש. מה זו פעולת הזיכוי הזו?

ת. כל מה שביצעת במשמרת אתה נותן את זה לקצין היחידה. זיכוי הוא העברת הדו"ח לידי מפקד המשמרת. 

ש. מתי נכנסת לניידת?

ת. מיד בתום הארוע. 23.52.

ש. במה עיינת?

ת. בשעת סיום הארוע, כפי שמופיע בדו"ח ת/1.

ש. למה לא חתמת על הדו"ח?

ת. שלחתי אותו להדפסה. לא חתמתי. הייתי צריך לחתום עליו. לא חתמתי. 

לשאלת ביה"מ: למה לא חתמת?

ת. כשאתה רושם דו"ח ידני אתה חותם מיד. כשאתה שולח להדפסה קורה שאתה שוכח לחתום.

חקירה חוזרת

ש. מדוע רשמת בדו"ח שלך שהנאשם נראה לך אדיש?

עו"ד פלדמן: מתנגד לשאלה. היא לא נובעת מחקירה נגדית. 

עו"ד קאופמן: זה כן נובע. חברי עשה כאן הצגה שלמה סביב חשיבות המילה אדיש ואני רוצה לחקור ולהבהיר את הענין.

החלטה

מתירה את השאלה. 

ניתנה היום ט' בסיון, תשס"ו (5 ביוני 2006) במעמד הצדדים                                                                                

	חנה בן-עמי, שופטת


ת.  הגעתי לארוע שבו תינוק של אב שנמצא במקום נפצע באורח אנוש וקור הרוח שלו העלה את החשד שלי. 

עו"ד קאופמן: יש לי פה בהסכמת חברי תמליל של שיחת הטלפון של הנאשם עם מד"א. יש גם קלטת אודיו המתעדת שיחה זו. מבקש להגיש את השיחה. רציתי להשמיע את הקלטת אך הסתבר שאין טייפ בבנין. פקיד העזר אומר לי שצריך להזמין. 

החלטה

קלטת האודיו מסומנת ת/2 והתמליל ת/2א.

ניתנה היום ט' בסיון, תשס"ו (5 ביוני 2006) במעמד הצדדים                                                                                

	חנה בן-עמי, שופטת


אביבה לוי הוזהרה ומשיבה

חקירה ראשית

ש. איפה את עובדת?

ת. בתחנת טיפת חלב ברמת אשכול. 

ש. מה את עושה שם?

ת. אני אחות בטיפת  חלב. 

אני עובדת בתפקיד קרוב ל-30 שנה.

ש. את משפחת ולס את מכירה?

ת. הכרתי. כשהם הגיעו לטיפת  חלב עם התינוק שלהם.

ש. מה את יכולה לספר לנו על התינוק המנוח יצחק שמואל ולס?

ת. ראיתי אותו. התרשמתי. תינוק רגיל. הצוואר היה קצת נוטה הצידה. היה חשד לטוטיקוליס. 

ש. מה זה טוטיקוליס?

ת. קיצור של השרירים בצוואר.

ש. את אומרת שהיה חשד לטוטיקוליס. מי העלה את החשד הזה?

ת. אני ראיתי אותו וחשדתי.

ש. דיברת על זה עם מישהו?

ת. דיברתי עם האמא.

ש. האמא היתה מודעת לזה?

ת. היא אמרה שהיתה אצל הרופא וגם הוא הפנה אותו לפיזיוטרפיה.

ש. מה עוד את יכולה לספר לנו?

ת. תינוק רגיל. חמוד. כמו כל התינוקות שאני מקבלת.

ש. מה היו הפעולות שביצעת בקשר לתינוק?

ת. היא באה פעם ראשונה לבדיקת משקל. כמובן אמרתי לה שנפתח תיק וצריכים לשלם. נתתי לה שובר תשלום וקבעתי לה תור לפתיחת תיק. היא הגיעה אתו בגיל חודשיים. נהוג לתת חצי תשלום אם יש הנחה בארנונה אצלנו.  היא אמרה שאין לה את ההנחה והיא מעונינת לשלם את כל התשלום. נתתי לה לשלם. היא הלכה לדואר. שילמה. חזרה. הכנסתי אותו לבדיקת רופא.

לשאלת ביה"מ: מתי הגיעה לראשונה?

ת. בערך בגיל חודש. לבדיקת משקל. האמא לבדה. עם התינוק כמובן.

ש. הנאשם הגיע?

ת. לא זוכרת. לא ראיתי אותו. יכול להיות שהגיע. לא זוכרת מאה אחוז אם הגיע או לא הגיע.

ש. מה עם המשך הפיזיוטרפיה?

ת. דיברתי אתה. האמא קצת חששה. אמרתי לה שע"י טיפול פיזיוטרפי זה יעבור. בד"כ עובר לכל התינוקות עם התסמונת הזו.

חקירה נגדית

ש. הבאת אולי דף או כרטיס של טיפת  חלב שנדע את המועדים שהם הגיעו?

ת. לא הבאתי.

יש תיק. סגרנו אותו. העברתי אותו לעו"ד קאופמן.

לשאלת ביה"מ: בסה"כ האמא היתה אצלך פעמיים עם הילד?

ת. כן.

ש.ת. נרשם בכרטיס בסה"כ ביקור אחד. הביקור השני.

ש. איפה הכרטיס?

ת. אצלנו בתחנה. סגור בארכיב. מסרנו העתק לפיקוח שלנו. 

ש. איפה הכרטיס?

עו"ד פלדמן: מבקשים מהעדה למסור את הכרטיס לתובע.

עו"ד קאופמן: אין לי התנגדות. אני אדאג להעברה.

ש. אתם נוהגים לרשום מי ליווה את התינוק?

ת. אם זה מקרה חריג כן. אם לא אז לא.

ש. הבנתי מהתגובה שלך בחקירה הראשית שאת לא בטוחה אם האב שנמצא כאן מולך הגיע לתחנה אם לא?

ת. יכול להיות שהוא הגיע.

ש. התרשמת מתינוק מטופח, מטופל טוב?

ת. היה מטופל בסדר.

ש. לא ראית סימני הזנחה?

ת. לא.

ש. ראית מולך אמא סימפטית וקשובה, כך רשמת בדו"ח?

ת. כן.

ש. לצורך הבדיקה מטבע הדברים הפשטת את התינוק?

ת. כן.

ש. לא הבחנת על גופו או פניו שום סימני אלימות. אם היית רואה דבר כזה היית מציינת?

ת. לא ראיתי. אם הייתי רואה הייתי מדווחת ומטפלת.

ש. מתי בדיוק היה הביקור הזה?

ת.  תאריך לא אוכל להגיד. רשום פה. אני צריכה משקפיים.

ש. אני נעזר בהודעה שלך. שם כתוב 16.3.06. אני מניח שנעזרת ברישום כי מן הזכרון לא היית יודעת את זה?

ת. כן. זה מה שהיה. זה היום של מתן החיסונים. אני מדברת על הביקור השני.

ש. מאחר והתינוק נולד על-פי ידיעתנו ב-9.1.06 הוא היה בן חודשיים ושבוע לערך?

ת. כן.

ש. תסכימי אתי שההורים הגיעו, ואני אומר לך שהאב גם הגיע?

ת. בפעם הראשונה. בפעם השניה לא.

ש. אני אומר לך שהוא הגיע גם בפעם השניה?

ת. אני לא זוכרת את הביקור השני. יכול להיות בפעם הראשונה. בפעם השניה אני לא זוכרת.

ש. ביחס לאותו טורטיקוליס זה דבר שכיח?

ת. כן.

ש. הסברת את זה לאמא?

ת. כן.

ש. ואמרת לה שבעזרת טיפול פיזיוטרפיה הדבר יחלוף?

ת. כן.

ש. מתי בערך זה חולף?

ת. בערך עד גיל חצי שנה.

ש. זה לא משהו שמפריע לו וזה לא מום שישאר אתו?

ת. לא.

חקירה חוזרת

אין.

עו"ד קאופמן: מבקשת להגיש בהסכמת חברי את החיסונים שניתנו. מבקש לפסוק לעדה את שכרה.

העדה: הגעתי במונית. 

החלטה

פוסקת הוצאות העדה בסך של 150 ₪.

ניתנה היום ט' בסיון, תשס"ו (5 ביוני 2006) במעמד הצדדים                                                                                

	חנה בן-עמי, שופטת


בן ציון ולס הוזהר ומשיב

(העד היה נוכח באולם בעת הדיון עד עתה)

חקירה ראשית

ש. אתה אבא של ישראל אשר ולס?

ת. כן.
ש. כמה ילדים יש לך?

ת. תשעה.

ש. איפה אשר בין כל הילדים?

ת. השני.

ש. מה אתה עושה בחיים?

ת. אני לומד ומלמד.

ש. תורה?

ת. כן.

ש. ואשר מה עושה בחיים?

ת. לומד בכולל.

ש. למי הוא נשוי? ספר לנו קצת על הבן שלך? מתי התחתן?

ת. הוא התחתן לפני שנה וכמה חודשים. ר"ח אדר לפני שנה. תשס"ה. 

ש. ונולד להם בן?

ת. כן. אחרי שנה בערך. וב"ה הכל היה כשורה.

ש. מה השם שנתנו לבן?

ת. אני קצת מרוגש. לא הייתי אף פעם בכזה מעמד. השם שניתן יצחק שמואל.

ש. הוסיפו לו שם?

ת. אחרי שנהיה חולה הוסיפו לו שם רפאל.

ש. כשהוא נולד – אמרת שהוא נולד בריא. אך שמענו כבר מהאחות שהיה חשד שיש לו משהו שנקרא קורטיקיקולוס?

ת. לא ידעתי מכזה דבר עד שנולד הבן של אשר.

ש. אז מה נודע לך לגבי הצוואר של יצחק שמואל ז"ל?

ת. שזה דבר כלום. זה חולף. עם הפיזיוטרפיה שעושים.

ש. מה היה לו בצוואר?

ת. אני לא רופא שאכנס בכל הדברים של רפואה. 

עו"ד פלדמן: אשתו של הנאשם נוכחת באולם ביה"מ והיא תהיה עדת הגנה. מבקש לאפשר לה להישאר באולם.

עו"ד קאופמן: מתנגד לנוכחותה באולם. ואסביר מדוע. מבקש שלצורך הענין תצא מן האולם. 

החלטה

העדה תצא מן האולם ותמתין למועד העדתה.

ניתנה היום ט' בסיון, תשס"ו (5 ביוני 2006) במעמד הצדדים                                                                                

	חנה בן-עמי, שופטת


עו"ד קאופמן: השתדלנו לא להעיד את האשה נגד בעלה ולא להעמידה במבוכה ולכן הוא לא זומנה כעדת תביעה. לא ידעתי מבעוד מועד שהאשה תוזמן כעדת הגנה. 
ש. הסברת לנו שהתינוק היה זקוק לפיזיוטרפיה ושהדבר שהיה לו בצוואר היה חולף אך לא הסברת לנו מה ראית בצוואר התינוק?

ת. באופן חיצוני לא ראו כלום.

ש. אז מדוע אתה מדבר על פיזיוטרפיה?

ת. הבן שלי אמר לי שהוא צריך לעבור פיזיוטרפיה. 

ש. לקראת פסח הבנתי שאשתו של הנאשם מצאה עבודה. מה תוכל לספר לביה"מ על הסידורים לגבי השמירה על התינוק בעת שהאשה יצאה לעבודה?

ת. היה צריך ביביסיטר והביביסיטר היה אצלנו בבית. הבן שלי הלך ללמוד והילד הגיע אלינו הביתה. 

ש. מאיזה שעה עד איזה שעה היה הבן שלך יוצא ללמוד?

ת. מארבע עד שבע אחה"צ. 

ש. בשעות היום מי דאג לילד?

ת. אשתו היתה אתו.

לשאלת ביה"מ: באיזה שעות היא עבדה?

ת. אחה"צ

ש. ומשעה שבע ואילך?

ת. היה האבא עם הבן.

ש. מה היו שעות העבודה של האשה?

ת. בדיוק אני לא יודע. אבל מסביבות ארבע עד תשע בערך. אני לא זוכר בדיוק. זה לא היה עבודה קבועה.

ש. היית אצל אשר וחנה בבית?

ת. במשך כל הזמן?

ש. אחרי לידת יצחק שמואל ז"ל?

ת. הרבה פעמים.

ש. ראית שם את סידורי השינה?

ת. לא נכנסתי עד חדר שינה. בסלון היינו. במטבח. 

ש. איפה ישן יצחק שמואל?

ת. במיטה.

ש. במיטה של מי?

ת. שלו.

ש. תאר את המיטה שלו?

ת. איפה?

ת. תאר את המיטה של יצחק שמואל בבית הבן שלך?

ת. מיטת עריסה של תינוק בחודשים הראשונים.

ש. ספר לנו מה קרה בשעות הערב הלילה של 2.4.06 – ערב הארוע?

ת. לי לא יודע משהו. ידעתי מהמקרה מאז שהבן שלי התקשר אלי.

ש. באיזה שעה הוא התקשר אליך?

ת. סביבות אחת עשרה ורבע אחת עשרה וחצי.

הוא התקשר מהדסה עין כרם. הוא היה בביה”ח.

ש. בשיחת הטלפון מה סיפר לך?

ת. סיפר שהבן שלו נפל וקיבל מכה מהקיר.

ש. אתה זוכר בדיוק את המילים שלו או שאתה רוצה שאעזור לך לרענן את זכרונך?

תנסה להזכר מה בדיוק אמר לך?

ת. זה התוכן. אני לא גאון שאני יכול לזכור את המילים המדויקים.

ש. אני מפנה אותך להודעה שנגבתה מפיך במשטרה בתאריך 5.4.06 בשעה 13.24. הודעה חתומה בחתימתך. עמ' ראשון שו' 18. 

ת. זה מה שאמרתי. "הבן שלו נפל מהידים על המיטה וקיבל מכה בראש, בקיר". 

ש. מעבר לכך הוא אמר לך עוד משהו בשיחה הזו?

ת. לא.

ש. מדוע?

ת.  זה מה שהוא סיפר לי ואמר שאבוא לביה"ח.

ש. הגעת לביה"ח?

ת .כן.

ש. מה עשית כשהגעת לביה"ח?

ת. הגעתי לביה"ח. לא זוכר בדיוק אם יכולתי אפילו לדבר אתו. לא זוכר אם דברתי אתו מילה או לא. מיד הוא היה צמוד לעו"ס. וגם שאלתי את העו"ס. דיברתי אתה ושאלתי מה הם רוצים? מה החקירות? ביקשתי שיתנו לו להתענין על הילד שלו. היא אמרה לי שהיא עושה את העבודה שלה. אח"כ נכנסנו לטיפול נמרץ. שאלנו את הרופא מה קורה עם הילד. הוא אמר לי שזה משהו קטן. לא רציני. שיש לו דימום בין הגולגולת ולא זוכר בין מה. לא זוכר את המילים.

ש. יש לו דימום בין הגולגולת לבין משהו?

ת. כן. לא זוכר את השם בדיוק. והוא עכשיו מורדם. מטפלים בו מה שיכולים לעשות. כזה דבר.

ש.  דיברת עוד פעם עם הבן שלך לגבי איך הדבר הזה קרה?

ת. לא זוכר בדיוק את כל הפעמים. יכול להיות שדיברתי אתו?

ת. מה שאלת אותו?

ת. לא זוכר בדיוק.

ש. הוא סיפר לך מה קרה עוד פעם?

ת יכול להיות שהוא סיפר. לא זוכר בדיוק. מה שרשום אצלי בראש זה כל הזמן היה לו חקירות.

ש. אני רואה שקשה לך להיזכר בפרטים. יעזור לך אם עוד פעם ארענן את זכרונך?

ת. נראה בפנים. נראה מה כתוב פה.

ש. מבקש להפנות אותך להודעתך במשטרה, מסרת הודעה אחת, בעמ' השני, שו' 24-25.

ת. כן. "שאלתי אותו כמה פעמים..." לא זוכר אם אמרתי את זה. "איך זה קרה, איך שהוא לא שמר עליו". אני לא זוכר. איך זה קרה כן שאלתי אותו. איך הוא לא שמר עליו שאלתי אותו. זה ספונטני שאמרתי לו כזו מילה. כל אחד שואל משהו אם נפל לו משהו יקר ערך. אולי זה לא היה בכזה מצב לשאול אותו כאלה דברים, לא היה ראוי מצידי להעיר אותו על כאלה דברים אך ספונטני זה יצא ממני. אם נפל למישהו דבר יקר ערך זה ספונטני לשאול.

ש. מה הוא אמר לך?

ת. "מה הוא יכול לעשות. זה נפל מהידים. משהו כזה. כזה נוסח ולא יכולתי להאריך אתו לדבר. ממש דקות. כי עו"ס רצתה לדבר אתו וגם שוטרת דיברה אתו כמה שעות".

ש. בעקבות כך מה עשית. ראית שיש שוטר, עו"ס שלא משתפת אתך פעולה, מה עשית?

ת. לא עשיתי כלום.

ש. היתה פניה לעסקנים?

ת. עדיין בשעות הראשונות לא היה משהו. לא הבנתי שיצא כזה דבר פה. שיגידו עליו כזה דבר. 

ש. באיזה שהוא שלב נכנסו לתמונה עסקנים מהמגזר החרדי, נכון?

ת. כן.

ש. ספר לנו למה עסקנים נכנסו לתמונה ומי הכניס אותם?

ת. לא יודע.

ש. בני פישר?

ת. לגבי בני פשר – הוא עסקן רפואה.

ש. מי פנה אליו?

ת. אני דיברתי אתו בטלפון. עוד בערב. בשעות הלילה המאוחרות. הוא אמר לי שעדיין נותנים לו טיפול ונחכה למחר. לא זוכר בדיוק מה אמר אבל כאלה דברים.

ש. בתיק אנחנו יודעים שגם פרופ' אבי ריבקינד בדק את התינוק והוא יבוא ויעיד. מי פנה לפרופ' ריבקינד?

ת. אני לא מכיר אותו. לא ראיתי אותו אף פעם.

ש. מי פנה לפרופ' שלמה קונסטנטיני?

ת. אני הרמתי אליו טלפון. בני פישר אמר לי להתקשר אליו. הוא אמר שהוא יבדוק את זה. כאלה מילים.

ש. למה רצית לפנות לפרופ' קונסטנטיני?

ת. שיתן לילד טיפול יותר טוב.

ש. מדוע?

ת. כך אצלנו נהוג. ילד במצב – אם יש משהו לעשות, להציל אז מדברים עם העסקנים והם שולחים רופאים מה שהם מבינים.

ש. כדי לקבל טיפול יותר טוב? זו הסיבה שפנית לפרופ' קונסטנטיני  מומחה לנוירולוגיה?

ת. דיברתי עם בני פישר והוא אמר שאצלצל לקונסטנטיני בקשר למקרה הזה והוא יבוא ויראה את המצב של הילד. זה בקשר של השתדלות בתינוק. 

ש. למחרת מה היה? באיזה שהוא שלב הגעת למסור עדות במשטרה ב-5.4. איך יצא שהגעת לתת עדות במשטרה?

ת. הגעתי עם הבן. הוא התקשר אלי בבוקר מבי"ח. לא זוכר שעה. יום למחרת הארוע. בסביבות תשע בערך. אמר לי שהתקשרו מהמשטרה אליו שהוא צריך להגיע למגרש הרוסים. אז הגענו. 

הוא היה בהדסה ואני הייתי בביתר. דיברנו בטלפון שניפגש או שהוא יכול ללכת לבד. הוא אמר לי אם הוא יכול הוא ילך לבד. הוא יראה.

ש. אז למה בכל זאת הצטרפת אליו?

ת. כך זה יצא.

ש. מה חשבת שהולך לקרות שם במשטרה?

ת. היינו ממש המומים. חשבתי שהכל עובר. באים ושואלים כמה שאלות ויוצאים. 

ש. ממה הייתם המומים?

ת. מכל החקירות. והשאירו אותו עד היום, שהוא לא מסתובב ברחוב כאדם רגיל.

ש. מתי הבנת שיש צורך להביא עו"ד? מתי הבנת שאשר זקוק לעו"ד?

ת. באמצע היום. כשראו שהכל הולך לא כל כך...

עו"ד פלדמן: זה נושא שאין עליו הודעה. זה נושא שאינו כלול בהודעת העד. אני מבין שהתובע מכוון למשפט הזוטא שהצהרנו עליו. בנסיבות אלה אין לי התנגדות לשאלה.

ש. למי פנית?

ת. למעשה לא פנינו. מישהו הגיע מהעסקנים. לא זוכר את השם. היו הרבה שרצו לעזור פה. אני לא יודע מי עורכי דינים. 

ש. שמעת על עו"ד יאיר גולן?

ת. אף פעם.

ש. אף פעם?

ת. עד המעשה הזה.

ש. אין מחלוקת שעו"ד גולן ייצג את אשר בהליכי המעצר?

ת. כן. כן.

ש. את החוקר אבי בריקמן אתה מכיר?

ת. לא. אני מכיר אותו? הייתי פעם אצלו. 

ש. מתי היית אצלו?

ת. לפני בערך שנתיים.

ש. מדוע היית אצלו לפני שנתיים?

ת. איזה מקרה של מישהו אחר שביקש ממני שאלך עם הבן שלו לחקירה. אז הלכתי אתו. זה מה שנקרא היכרות? אני לא...

ש. היית אצל עו"ד פלדמן במשרד?

ת. כן.

עו"ד פלדמן: אני מצהיר שהעד היה אצלי במשרד כי הוא המלווה המפקח של הנאשם. הזמנתי את הנאשם אלי והוא הגיע בלווית אביו. הייתי מודע לכך שאביו הוא עד תביעה ולכן לא שיתפתי אותו בהתייעצויות ובשיחות שהיו בשלב זה וכמובן לא שוחחתי אתו על עדותו במשפט.

חקירה נגדית

ש. אתה ובנך קרובים זה לזה?

ת. כן.

ש. אמרת בהודעה במשטרה שהוא משתף אותך בכל?

ת. כן.

ש. יש לך נכדים נוספים?

ת. כן. עוד נכד.

ש. והנכד המנוח הוא השני?

ת. כן.

ש. במהלך השבוע הרגיל, כמה פעמים בשבוע היית רואה את הנכד?

ת. בממוצע שלוש פעמים בשבוע.

ש. נתרכז בחודש שלפני פטירתו של הילד. אז כמו שסיפרת כלתך עבדה אחה"צ ובעצם בכל יום היו מביאים את הנכד אליכם. שהה בביתכם בין ארבע לשבע וחצי, משהו כזה?

ת. כן.

ש. היית בבית בהזדמנויות האלה?

ת. כן. ראינו את הנכד כל יום בתקופה האחרונה.

ש. האם הייתם מחתלים אותו אם היה צורך?

ת. בבית כולם עזרו לילד.

ש. מפשיטים אותו, מלבישים אותו חיתול, נוהגים לעשות לו אמבטיה אצלכם?

ת. כן. בקשר לאמבטיה אני לא יודע. 

ש. ראית את התינוק כאשר מחתלים אותו בבית?

ת. כן.

ש אני מתכוון לימים והשבועות לפני פטירתו?

ת. כן.

ש. האם הבחנת על התינוק איזה שהם סימנים של אלימות, פגיעה, חבלות?

ת. שום סימנים. הוא היה ממש יפהפה ולא היו שום סימנים עליו. אח"כ כשבאתי לבי"ח בחצי שעה הראשונה אחרי המקרה לא ראיתי שום סימן על הפנים והגוף של הילד. 

ש. אני מדבר על הביקורים אצלכם בבית. האם היית מתעלם מסימני חבלה בנכד שלך, אם היית רואה משהו, היית עובר על זה לסדר היום?

ת. אם הייתי רואה הייתי שואל. אבל לא היה כלום.

ש. אני מראה לך תמונה של התינוק ז"ל. אתה זוכר מתי צולמה התמונה הזו?

ת. כן. בפורים. הוא התחפש לאבטיח.

התמונה הוגשה וסומנה נ/1.

ש. אני מראה לך תמונה נוספת. פה אתה נראה עם בנך ובנותיך והתינוק מוחזק על ידיכם. תמונה זו צולמה שבוע לפני פטירתו?

ת. כשהבת שלי הגיעה.

ש. מתי הבת שלך הגיעה?

ת. בסוף אדר. 

ש. מהיכן הגיעה?

ת. מגייטסהד. באנגליה.

ש. היא לומדת שם?

ת. כן.

ש. זה היה בסוף אדר?

ת. כן. ממש קרוב לניסן.

ש. כמה ימים לפני הארוע?

ת. כן.

ש. רואים את התינוק. אנחנו רואים איזה סימני חבלה עליו?

ת. לא.

ש. התינוק מחייך. נראה במצב רוח טוב?

ת. כן.

עו"ד קאופמן: ההערה לגבי מצב הרוח – חברי לא יכול להעיד על סמך תינוק על מצב רוח של תינוק בן חודשיים.

סומן נ/2.

ש. אני מבין שהתינוק היה אצלכם גם ביום הארוע?

ת. כן.

ש. עד איזה שעה  אתה זוכר?

ת. לא זוכר.

ש. בערך?

ת. יכול להיות שעד שבע.

ש. ביום הזה וביום הקודם או יומיים קודם האם הבחנת בסימני אלימות על התינוק?

ת. לא הבחנתי בשום סימני אלימות.

ש. האם הבחנת בשינוי בהתנהגותו של התינוק?

ת. לא.

ש. בכה יותר?

ת. לא.

ש. איזה תינוק זה היה, תינוק בוכה או תינוק שקט?

ת. מאד שקט.

ש. ראית את היחס של בנך לתינוק? איך הוא היה?

ת. בכל החביבות. לא ראיתי אבא... הוא בכלל אוהב ילדים. בבית שלי הוא היה כמעט האמא. גם בבית שלו היה האבא והאמא. 

ש. החזיק את התינוק, נישק אותו?

ת. הכל. חיתל ועשה אמבטיות.

עו"ד קאופמן: מתנגד לעדות אופי.

ש. היחס של בנך הנאשם לתינוק. אמרת חיתל. עשה אמבטיות. החזיק אותו ביד?

ת. החזיק ביד בכל החביבות. נישק אותו. שיחק. מה שעושים לתינוק.

ש. הרגשת איזה שהיא התנכרות שלו לתינוק?

ת. לא.

ש. זרות לתינוק?

ת. לא.

ש. יחס עוין לתינוק?

ת. לא.

עו"ד קאופמן: זו עדות סברה. פרשנות של יחס. מהטעם הזה אני מתנגד לשאלות.

עו"ד פלדמן: יחס של התנכרות – אפשר להתרשם מיחס לתינוק. מצורת החזקה מדיבור אל התינוק. 

ש. האם התרשמת ממשהו כזה?

ת. הוא דיבר עם התינוק. יחס של חביבות. כל הבית ראה את זה. 

ש. אתה מדבר על ההתרשמות שלך. כשהיה לוקח אותו מהבית שלכם איך לקח אותו?

ת. בעגלה.

ש. הוא התלונן בפניך אי פעם שקשה לו עם התינוק, שהתינוק מפריע לו?

ת. אף פעם.

ש. אתם משפחה גדולה. יש לך בנים ובנות. תמכתם בו?

ת. כן.

ש. אם היה לו קשה היה יכול לפנות אליכם לבקש עזרה?

ת. בודאי. מה שהיה לו קושי הוא היה מדבר.

ש. קורה הארוע. אתה מקבל טלפון. מתי זה היה. בסביבות אחת עשרה וחצי?

ת. כן.

ש. מה הוא אומר לך. שהוא בבי"ח והתינוק בבי"ח? שמטפלים בו?

ת. כן. אם אני יכול לבוא.

ש. ביקש שתגיע. באופן טבעי והכי רגיל פונה אליך שתבוא?

ת.כן.

ש. וכשאתה מגיע לבי"ח כבר עומדת לידו עו"ס ולא מאפשרת לו להכנס לתינוק? התינוק בחדר טראומה?

ת. כן.

ש. אתה נכנסת אל התינוק?

ת. כן.

ש. בנך נכנס אתך?

ת. אני לא זוכר אם נכנסתי אתו ביחד או פעם ראשונה נכנסתי לבד. 

ש. אני מבין שכבר באותו ערב פניתם לעסקנים שיראו אם אפשר לתת עוד סיוע רפואי בביה"ח? כמו שאמרת זה נהוג אצלכם לנסות להביא רופאים מבחוץ ואתם נעזרים בעסקנים שיש להם קשר עם רופאים, אני מתכוון לקהילה החרדית?

ת. כן.

ש. דיברת עם הנאשם בנך, כל הדברים הללו התרחשו ביום ראשון?

ת. כן.

ש. נשארת בביה"ח במהלך הלילה?

ת. עד שלוש.

ש. בנך נשאר שם?

ת. כן.

ש. וכלתך?

ת. כן.

ש. ואז דיברת עם בנך בטלפון ביום המחרת, ביום שני בבוקר? ב-3.4.

ת. כן.

ש. אני קורא מתוך ההודעה "יום ראשון בבוקר דיברתי אתו. שאלתי מה קורה עם הילד. הוא אמר שהמצב שלו קשה". זה כבר היה ביום המחרת "שאל אותי מה לעשות. אם צריך להביא רופאים טובים מבחוץ?" היה מודאג מאד?

ת. כן. 

ש. ואז הוא אמר לך שהוא זומן למשטרה, בשעה קצת יותר מאוחרת?

ת. כן.

ש. ושאל אותך אם ללכת לבד או שאתה תבוא אתו?

ת. כן. הוא ידע שאני לא באזור. הייתי באזור אחר.

ש. ונדברתם להיפגש ברח' הנביאים. הוא הגיע מביה"ח ואתה הגעת מן המקום שבו היית ומשם נסעתם או הלכתם למשטרה?

ת. כן. זה היה קרוב למשטרה.

ש. הגעת באוטובוס?

ת. במונית. 

ש. והוא?

ת. הגיע באוטובוס.

ש. אתה גם חיכית לו כי  הוא נתקע בפקקים?

ת. כן.

ש. הלכתם למשטרה במגרש הרוסים?

ת. כן.

ש הוא נכנס לחקירה ואתה מה עשית?

ת. ישבתי בחוץ.

ש. כמה זמן?

ת. שעה בערך.

ש. ואח"כ?

ת. כל הזמן כשישבתי בחוץ שמעו שם צעקות עליו.

ש. שמעת שצועקים עליו?

ת. כן.

ש. מי צעק?

ת. עליזה.

ש. מה קרה בתום השעה הזו?

ת. באמצע אמרתי. הייתי שם גם עם אחי. הוא הגיע אח"כ. כמה פעמים שמענו שצועקים והיא יצאה באמצע. שאלנו למה צועקים עליו. מה רוצים ממנו. היא אמרה... לא זוכר את המילים. זה העבודה שלנו. עליזה אמרה את זה.

ש. מה קרה הלאה. נשארת בתחנת המשטרה.

ת. נשארתי. באמצע הוא אמר לי. הבן שלי. כשעליזה יצאה מהחדר. הוא ישב שם. לא נכנסתי. ישבתי קרוב לדלת. הדלת היתה פתוחה. הוא אמר לי שממש מענים אותו. הוא היה חסר כוח. כל הלילה לא ישן וגם לא כל היום לפני. הוא היה הרוס לגמרי. 

ש. מה עשית. הלכת משם?

ת. אח שלי צעק על עליזה כאלה דברים. אמר לה מה רוצים ממנו. אמרה שאם נדבר אז יוציאו אותנו מפה. זה לקח כמה דקות. באו כמה שוטרים ואמרו שנצא לשעה  ואח"כ נחזור. זה מה שהיה. אז יצאנו. לא היתה לנו ברירה. רצינו לשבת. אמרו לנו פה זה לא המקום. פה אסור לכם להיות.

ש. חזרת אח"כ?

ת. אני לא. 

ש. האם באותו יום היה לך קשר עם עו"ד?

ת. אני עצמי לא דברתי עם עו"ד. 

ש. האם ידוע לך שהיתה פניה לעו"ד בשעת לילה של יום שני?

ת. יום שני בלילה, ידוע לי שדיברו בסביבות שתים עשרה בלילה, דיברו שצריך עו"ד. 

ש. אנחנו מדברים על יום 3.4 שני בלילה אמרו לך שצריך לפנות לעו"ד. מי אמר?

ת. עסקנים שהגיעו.

ש. כל העת הזו בנך היה במשטרה?

ת. כן.

ש. לא חזר יותר לא לביה"ח?

ת. לא חזר.

ש. בשתים עשרה בלילה אתה אומר?

ת. יכול להיות שיותר מאוחר. בשעות הקטנות של הלילה.

ש. ידוע לך שנעשתה פניה בשעות האלה לעו"ד גולן?

ת. אז דיברו על זה. אני לא יודע אם תפסו אותו בלילה. 

ש. ידוע לך מתי לראשונה בנך ראה עו"ד?

ת. אחרי שלושה ימים. 

ש. זה היה ביום שלישי?

ת. כן.

ש. פה מישהו מספר שכבר באותו יום בצהרים (4.3) בני משפחה אמרו לו שפנו ליאיר גולן והוא מבקש 120 אלף דולר. ידוע לך משהו כזה? 

ת. לא.

ש. המישהו הזה זה חוקר בשם אלי כהן. אתה מכיר אותו?

ת. כן.

ש. דברת אתו, אמרת לו שפניתם ליאיר גולן?

ת. לא. דיברתי אתו כי ראיתי אותו במקום. זה שקר שאמרתי לו שפניתי אליו ושהוא מבקש 120 אלף דולר.

עו"ד  קאופמן: באותו זכ"ד שאותו רשם רפ"ק אלי כהן הוא לא מציין שדוקא שוחח עם העד. הוא מציין ששוחח עם בני משפחה. 

ש. אתה לא שוחחת עם החוקר הזה?

ת. בענין עו"ד לא.

ש. ובענין אחר שוחחת אתו ביום 3.4?

ת. לא.

ש. ידוע לך על בני משפחה אחרים ששוחחו אתו?

ת. לי לא ידוע.

ש. דיברת באיזה שהוא שלב עם בנך על עו"ד ביום הזה (3.4)?

ת. לא.

ש. מישהו אמר לך שאתה יכול להביא לו עו"ד. עליזה, אלי כהן, בריקמן?

ת. לא. אף אחד לא דיבר אתי על עו"ד.

ש. דיברת על בריקמן. פגשת אותו שנתיים לפני. הוא היה חבר שלך?

ת. לא.

ש. הוא דיבר אתך בקשר לחקירת הבן. התייעץ אתך?

ת. לא. לא התייעץ. רק רצה עדות. לא אמר שזה חקירה בכלל.

ש. הוא הציג את עצמו בפני בנך כחבר שלך, כשלוח שלך. היה דבר כזה. אתה שלחת אותו. ביקשת ממנו לדבר עם הבן שלך?

עו"ד קאופמן: זו טענתו של הסניגור שהחוקר בריקמן הציג עצמו כשלוח וכחבר. זה לא מופיע בשום מקום בחקירה.

ש. לא מינית אותו כיועץ או שליח מעין סניגור?

ת. לא.

לשאלת ביה"מ: אמרת ששנתיים קודם היית אצלו בענין של מישהו אחר. נוצרו ביניכם קשרים. הוא זכר אותך מפעם קודמת?

ת. לא.

שת. הפגישה שנתיים קודם היתה בתחנת המשטרה. פגשתי אותו פעם אחת. הפגישה ארכה אולי קרוב לשעה.

ש. זה היה בענין השתדלות למישהו אחר? מה היתה מהות הפגישה אז?

ת. הלכתי עם בחורצ'יק. ניסיתי לעזור לו. האבא לא יכול היה לבוא. הלכתי במקומו. הוא היה באיזה הפגנה. באנו לשם אצלו לחקירה. הוא חקר אותו. הייתי נוכח בחקירה. הוא היה קטין.

ש. ומה קרה?

ת. הוא שוחרר. 

ש. חזרת אתו הביתה?

ת. כן.

ש. זה כל הקשר שלך עם בריקמן?

ת. כן.

ש. האם הודיעו לך ב-3.4 באיזה שהוא שלב שעוצרים את הבן שלך?

ת. לי לא.

ש. אבל  ראית שעובר יום ולילה והוא לא חוזר הביתה?

ת. כן.

ש. מה הבנת מה קורה?

ת. הבנתי שאולי עד מחר. לי לא הודיעו שהוא במעצר. 

חקירה חוזרת

ש. אתה בחקירה הנגדית נתת מספר תשובות לשאלות על נושאים שבכלל לא נשאלת בחקירתך במשטרה, נכון?

ת. על איזה נושאים?

ש. על צעקות ששמעת, האמרה שלך שהתרשמת שמענים את הבן שלך. כל זה חדש היום?

ת. אני עניתי כל מה ששאלו אותי. 

זה היה צריך להיות בעדות של בריקמן?

הוא לא שאל אותי.

ש. למה לא אמרת לבריקמן את כל הדברים האלה שאתה אומר היום על דוכן העדים. למה לא הגשת תלונה?

ת. תלונה רציתי להגיש. דיברתי עם מני יצחקי שהוא משהו גדול במשטרה. צעקתי עליו ממש צעקות. 

ש. צעקת על מני יצחקי?

ת. כן. מה עושים עם הבן שלי.

ש. צעקת כי כעסת שעצרו אותו בכלל?

ת. ואז הוא אמר לי 

עו"ד פלדמן: מתנגד לסגנון החקירה. החקירה היא חקירה נגדית. עימותית עם העד. היא לא חקירה ראשית. מזכיר שחברי הוא זה שפתח את נושא משפט הזוטא בחקירה הראשית למרות שאין לדבר זכר בהודעה המשטרתית. לא התנגדתי לכך אך בזה נפתח פתח לחקירה נגדית בנושא הזה וזה לא מתיר חקירה נגדית של התובע. זה מתיר חקירה חוזרת בלבד.

עו"ד קאופמן: מה שכן מתיר חקירה נגדית ואף בחקירה חוזרת זה אם העד מפגין עוינות כלפי טענות המדינה. המדינה טוענת שלא היו אמצעים פסולים בחקירה זו. לא היו צעקות ובודאי לא צעקות על מנת להוציא מהנאשם הודאה. כל העדות ששמענו מפי העד על דוכן העדים בחקירה נגדית באה כדי לתמוך בטענות הזוטא של הנאשם ולצורך הענין העד הזה הוא מעין עד זוטא. 

עו"ד פלדמן: מקובל עלי שחברי ימשיך בחקירתי בנושא של משפט הזוטא ואני אבהיר את הדברים בחקירה שלי. סברתי מלכתחילה שהענין יעלה במסגרת משפט הזוטא. אני רוצה להוסיף שזה מעמיד אותי בנחיתות מסוימת כי לאחר עדותו היום הייתי מכין אותו למשפט הזוטא. כמו כן מוסכם עלי כי העד לא יועלה שוב במסגרת משפט הזוטא אלא אם תעלה אליו התייחסות מאחד מעדי הזוטא שיביא חברי.

עו"ד קאופמן: מקובל עלי.

ש. אתה יודע מה זה מח"ש?

ת. במשטרה? שמעתי כזה שם. אבל בדיוק מה זה אני לא יודע.

ש. אתה לא הגשת תלונה בכתב על הדבר הזה שספרת לנו היום בביה"מ?

ת. אני דברתי עם מני והוא נתן לי את הפלאפון האישי שלו ואמר מה שלא יהיה הוא יכול לסדר. אם יש תלונות או בעיות הוא יסדר את הכל. הגשתי גם תלונה שם. דברתי עם מני ששוטר נתן לו מכות בתוך בית המעצר, מכות רצח. בתוך התא. לבן שלי. 

ש. איך קוראים לשוטר הזה שנתן מכות רצח לבן שלך, דבר שאנו שומעים לראשונה היום?

ת. אתם תשמעו עוד הרבה דברים. אני לא יודע את שמו של השוטר. אולי הבן יגיד. 

ש. אין לך כי לא היה שוטר כזה. אם היה שוטר כזה היית מגיש תלונה ועוד איך?

עו"ד פלדמן: זה לא מופיע בטענות הזוטא כי זה התרחש מאוחר יותר מן ההודעה שלגביה אנו מכוונים את הזוטא. לכן אין צורך להיכנס לזה.

ש. החוקר כהן אומר שהוא דיבר עם בני משפחה. מה הכוונה בני משפחה. היו הרבה אנשים שם שבאו מטעמך ומטעם הבן שלך למשטרת ציון בימים האלה של החקירה?

ת. הגיעו אולי אנשים. לי לא ידוע מי כן הגיע או לא הגיע.

ש. הגיעו הרבה אנשים והפעילו לחץ על המשטרה?

ת. לא שמעתי על זה.

ש. אתה יודע שמני הוא די בכיר במשטרה?

ת. כן.

ש. ואתה פנית אליו ועוד אחרים פנו אליו?

ת. זה אני לא יודע. אני יודע שאני פניתי. הוא עזר לי ולו צריך לתת צל"ש. הוא היחידי שעזר לי שם.

ש. מי זה הרב אייזנשטיין?

ת. הוא יושב פה באולם.

ש. גם הוא דיבר עם חוקרים?

ת. לא שמעתי. לא ידוע לי. לא יודע מכזה דבר.

ש. אחד הדברים שאנחנו עו"ד לומדים זה שמעולם לא שואלים שאלה בחקירה נגדית אלא אם כן אנחנו יודעים את התשובה שאנחנו עומדים לקבל. היום משאלות עו"ד פלדמן התרשמתי שהיה רצף תשובות כאילו ידעת שאתה הולך להשאל את השאלות האלה וידעת מה להגיד?

ת. לא ידעתי שום דבר.

ש. אתה יודע מה זה טענות זוטא?

ת. לא יודע.

ש. אבל אתה יודע שהבן שלך הודה במשטרה?

עו"ד פלדמן: מתנגד לשאלה. מה הרלוונטיות? מה זו השאלה הזו? במה הוא הודה?

עו"ד קאופמן: לא הבנתי את הסיבה להתנגדות. רציתי שהוא יאשר שהוא יודע שהבן הודה.

עו"ד פלדמן: הוא לא יודע שהודה ובמה הודה. 

עו"ד קאופמן: טענתי שהעד הזה בא עם טענות זוטא שעוד לא צויינו בפרוטוקול. הוא יודע מה להגיד. אמרו לו מה להגיד.

ת. לא אמרו לי מה להגיד.

ש. אתה אומר שהבן שלך אמר לך שמענים אותו. זה מה שאמרת?

ת. כן.

ש. מתי הוא אמר לך את זה?

ת. באמצע החקירה.

ש. תנסה להיזכר באיזה יום?

ת. ביום הראשון – (יום שני)

ש. באיזה שעה הוא אמר לך את זה?

ת. בבוקר. בהתחלה כשהתחילו לחקור אותו. זה היה כבר צהרים. סביבות שתים עשרה בערך, אחת עשרה שתים עשרה. עד שהגענו לשם. 

ש. מי עוד היה שם יחד אתך? אתה הבן שמספר לך שמענים אותו ומי עוד היה אתך?

ת. אחי הגדול. יוסף ולס.

ש. מי עוד?

ת. זהו.

לשאלת ביה"מ: איפה זה היה?

ת. בחדר החקירות. בקומה השניה. יש שם ספסלים לשבת בחוץ. אנחנו ישבנו בספסלים. הוא היה בפנים. 

כשעליזה יצאה הוא אמר לי את זה.

ש. מענים אותו. מזה אתה הסקת שחושדים בו במשהו. נכון?

ת. לא הסקתי כלום.

ש. הוא אמר לך שמענים אותו. מזה אני טוען שהסקת את המסקנה שהוא חשוד במשהו. סתם מענים אדם במשטרה? לשיטתך, אם זה בכלל נכון?

ת. אני לא זוכר מה היה ההרגשות שלי אז. אבל זה לא... אין לי מה להגיד.

ש. מה ידעת על הסיבה שבגללה הבן שלך בשלב זה שטען בפניך שמענים אותו, מה ידעת על הסיבה שבגללה חוקרים אותו?

ת. לא ידעתי כלום.

ש. אז סתם אמר לך מענים אותי ולא שאלת אותו למה ועל מה?

ת. הוא לא יכול לדבר. דיבר רבע דקה.

ש. לא הטריד אותך ואתה לא שואל אותו למה?

ת. לא הספקתי. היא בדיוק הגיע בחזרה. הוא תפס שניה שהיא יצאה.

ש. פשוט לא נכון מה שאתה אומר פה. ידעת שחושדים בו בתור זה שהתעלל בתינוק שלו?

ת. אני לא אז ידעתי כלום.

ש. מתי כן ידעת לשיטתך שהוא חשוד?

ת. אחרי זה. עליזה אמרה. לא זוכר שעה. לפני בריקמן.

ש. מענים אדם במשטרה, לשיטתך, למרות שאני מכחיש זאת לחלוטין. ונודע לך שהבן שלך חשוד בהתעללות בתינוק שלו?

ת. הם לא אמרו.

ש. ולא פנית לעו"ד בשלב זה?

ת. בשלב זה לא ידענו כלום. היא לא סיפרה לנו מה קורה בדיוק. 

ש. אגיד לך למה אני תוהה, משום שרפ"ק אלי כהן רשם שבשלב זה הוא שוחח עם בני המשפחה, אנחנו לא יודעים עם מי בדיוק מבני המשפחה ואנו יודעים שרק אתה ויוסף הייתם שם, והם אמרו לו שהם כבר דואגים לעו"ד. מה יש לך להגיד על זה?

ת. לא ידוע לי על זה.

ש. לשיטתך רפ"ק אלי כהן, חוקר מנוסה שנים רבות בתחנת ציון, שקרן?

ת. כך נראה.

ש. אני אומר לך שידעת שיש צורך בעו"ד כבר בשלב זה שהגעת למשטרה. ידעת על מה חוקרים את הבן שלך וגם אמרת לו שתדאג  להביא לו עו"ד?

ת. שקר גמור.

לשאלות עו"ד פלדמן:

ש. אתה זוכר מה אמרה לך עליזה, בקשר למה הוא נחקר, במה הוא חשוד?

ת. בהתחלה היא לא אמרה. באמצע שאלנו אותה כמה פעמים. שנינו דיברנו. בהתחלה היא לא ענתה בדיוק מה קורה. אח"כ היא יצאה כמה פעמים והביאו כל מיני שוטרים כל חצי דקה, את אלי כהן, היא אמרה שהוא באמת חשוד. היא אמרה כאלה מילים. היא אמרה שהוא חשוד. לא אמרה במה.

ש. אמרה לך תביאו לו עו"ד?

ת. לא.

ש. בכלל הנושא של עו"ד עלה במהלך הזה?

ת. לא.

ש. מתי לראשונה באותו יום עולה נושא של עו"ד?

ת. רק בלילה בשעות המאוחרות. אז התחילו לדבר על עו"ד. המשפחה. זה היה בהדסה עין כרם. שם דיברו על זה. 

ש. שמעת שמות של עורכי דין?

ת. דיברו כמה שמות. לא זכור לי איזה שמות.

לשאלת ביה"מ: אתה כשהסתבר לך שהילד סובל אתה מצאת מיד לנכון להתקשר לעסקן, כפי שאתה קורא לו, שימצא רופא שיטפל. היית מאד אסרטיבי. עכשיו הבן שלך במהלך חקירה. אומר לך מענים אותי. אתה יודע שנכנסים שוטרים. ופתאום אתה נאלם דום. אתה לא ידעת שהבן שלך צריך עו"ד בשעה כזו שאתה מתאר?

ת. לא.

ש. ידוע לך אם היתה פניה לאיזה שהוא עו"ד לפני שעת לילה?

ת. לי לא ידוע.

ש. אני אומר לך שאין שום פניה לשום עו"ד באותו יום. הפניה הראשונה באותו יום אחרי חצות הלילה?

ת. זה ידוע לי.

לאחר הפסקה.

עו"ד קאופמן: להיום הזמנתי למעשה עוד שני עדים. אחד העדים הוא הפרמדיק אריה גור אריה מזרחי. שוחחתי אתו אתמול. הוא אמר לי שהוא בהשתלמות בת"א וקשה לו להגיע. סיכמנו שהוא יגיע ב-11.6. הזמנתי פרמדיק נוסף אבי שיף ויסבקר. שוחחתי אתו אתמול בערב וסיכמתי אתו שיגיע היום. קבענו שיגיע בשעה עשר. הוא לא התייצב. ניסיתי בחצי שעה האחרונה ליצור אתו קשר בפלאפון. לא הצלחתי ולא קבלתי תשובה. התקשרתי למד"א בקשתי לבדוק אם הוא עובד היום. ניסו לאתר אותו. אני לא יודע איפה העד. אני יודע שהוא יודע על הדיון היום ויודע שעליו להתייצב היום. לדעתי די בכך כדי להוציא נגדו צו הבאה עם אפשרות להשתחרר בהפקדה. 

לגבי סדר העדת העדים. כפי שהסברתי בתחילת הדיון חברי יודע שכל משטרת ירושלים יצאה היום לטיול שנתי באילת. ביקשו בקשה מיוחדת לא להגיע היום לדיון. מאחר שאני סבור שרצוי להעיד את כל העדים הקשורים למשפט הזוטא ביום אחד כדי למנוע טענה אפשרית שתאמו גרסאות קבענו שמשפט הזוטא יתקיים בדיון הבא. באותו מועד יגיעו כל השוטרים שהיו מעורבים בפרשה זו ואני מקוה שגם הפרמדיקים. לגבי הרופאים שהם קטגוריה נוספת בתיק הזה – הם יגיעו ב-5.7. חשבתי להזמין את כולם לאותו מועד.

את מועד 22.6 אני מבקש לבטל.

אחד העדים העיקריים מבחינת הטיפול בתינוק הוא ד"ר עידו יציב שנמצא כעת בנופש. הוא ביקש להעיד ב-5.7 וכך עוד מספר רופאים.

עו"ד פלדמן: דרוש לנו יום שלם לעדי הגנה לזוטא. 

החלטה

1.
העד אבי שיף ויסבקר הוזמן לדיון היום ואולם לא התייצב. בנסיבות  אלו אני מורה כי יעצר ויובא באמצעות צו הבאה לדיון שיקויים ביום 11.6.06 בשעה 9.00.


העד יוכל להשתחרר כנגד הפקדת סך של 500 ₪.

ניתנה היום ט' בסיון, תשס"ו (5 ביוני 2006) במעמד הצדדים                                                                                

	חנה בן-עמי, שופטת


לאחר הפסקה.

עו"ד קאופמן: ברגע זה קבלתי הודעת טלפון ממנהל אדמינסטרטיבי במד"א שהודיע לי שיצר קשר עם העד שיף ויסבקר ותוך רבע שעה הוא יהיה בביה"מ. 
לאחר הפסקה.

העד: מתנצל על האיחור. אני מתנדב במד"א. עשיתי משמרת לילה כי היה חוסר בנהגים. קורה שאחרי שמונה שעות בלילה אתה לא קם בזמן. התעוררתי באחור. 

עו"ד קאופמן: מבקש לבטל את צו ההבאה. 

החלטה

כמבוקש. 

ניתנה היום ט' בסיון, תשס"ו (5 ביוני 2006) במעמד הצדדים                                                                                

	חנה בן-עמי, שופטת


אבי שיף-ליסבקר הוזהר ומשיב

חקירה ראשית

ש. מהלבוש שלך אני רואה שאתה מתנדב במד"א?

ת. כן.

ש. כמה זמן אתה במד"א?

ת. שבע שנים.

ש. ספר לביה"מ מה קרה בסביבות השעה 23.00 בלילה ב-2.4.06, קיבלת ביפר?

ת. קיבלתי ביפר לאיתורית על ארוע ברח' בר אילן, לא זוכר כתובת מדויקת.

ש. בר אילן 11? מה היה תוכן ההודעה?

ת. ילד אפטי. לא מגיב.

ש. בעקבות כך מה עשית?

ת. נסעתי עם הרכב הפרטי שלי לשם. הגעתי ביחד עם צוות האמבולנס שיצא גם למקום. עלינו למעלה. דפקנו בדלת. 

ש. לאיזו קומה?

ת. שלישית. לא זוכר.

ש. דפקת בדלת. 

ת. פתח לנו האבא. 

ש. איך היה לבוש כשפתח לך את הדלת?

ת. בפיג'מה.

ש. מי זה האב?

ת. הנאשם. 

ש. שאלתי אותו איפה הילד?

ת. אמר לי בחדר. 

ש. הבחנת בילד?

ת. עוד לא.

נכנסתי לחדר. לפני האבא. אני ועוד חובש. ראינו שהילד כחול. החובש הראשון שניגש לטפל בו אומר לי הוא בקושי נושם.

ש. איפה הילד היה?

ת. מונח על המיטה. 

ש. תאר את המיטה?

ת . מיטה של הורים. מיטה זוגית מחולקת.

ש. ראית מיטת תינוק?

ת. לא שמתי לב.

ש. תמשיך.

ת. אומר לי החובש השני שהתינוק בקושי נושם. פתחתי את בלון החמצן ותוך כדי כך אני שואל את האבא מה קרה. 

ש. אתה אומר שפתחת את החמצן. מדוע פתחת את החמצן. מה היתה המטרה?

ת. כשבן אדם או תינוק נושם נשימות אגונליות שהן לא אפקטיביות, לא מגיע מספיק חמצן לגוף. כשאתה נותן חמצן דרך בלון חמצן ודרך מסכה הוא מקבל 95 אחוז חמצן בכל נשימה.

ש. מהדברים שלך אני מבין שהשתמשת במסכה ולא במשהו אחר כדי לתת את החמצן?

ת. כן.

ש. אתה יודע מה זה אינטובציה?

ת. כן.

בשלב זה לא בוצעה כאן אינטובציה.

ש. אמרת שפתחת את החמצן ושאלת את האבא מה קרה. מה היתה תשובתו לשאלה?

ת. הוא אמר שישן ביחד עם התינוק במיטה ומתוך שינה הוא האבא הסתובב ועשה איזה שהיא תנועה עם היד ומחץ את התינוק בינו לבין הקיר. 

ש. הוא סיפר לך עוד משהו לגבי מה שקרה?

ת. לא.

ש. הוא סיפר לך איך התינוק הגיב למה שקרה בתוך המיטה?

ת. אמר שבתחילה התחיל לבכות ופתאום הפסיק לבכות. כשהוא הפסיק לבכות הוא קם מיד והדליק את האור ואז ראה שהילד לא מגיב לו והתקשר למגן דוד.

לשאלת ביה"מ: אתה יכול לתאר באיזה מנח היה הילד?

ת. מיטה זוגית עם החלק הימני צמוד לקיר. הוא היה במיטה השמאלית על הגב.

ש. הוא היה לקראת סוף המיטה או בראש המיטה?

ת. לקראת סוף המיטה. לא במקום ששמים את הראש.

ש. סיפר לך כמה זמן לקח לו מהרגע שהארוע קרה עד שהתקשר למד"א?

ת. הוא אמר בערך כחמש דקות. סליחה. מהרגע שזה התחיל עד שהגעתי היה חמש דקות. כשאני הגעתי לשם שאלתי כמה זמן הוא כך. אמר לי חמש דקות.

ש. תאר את צורת הדיבור של הנאשם. איך הוא דיבר אתך?

ת. אני לא מכיר את האבא וגם לא הסתכלתי עליו כשדיברתי אתו אבל ממה ששמעתי הוא לא היה נשמע לי לחוץ. 

ש. מה הבחנת, אם בכלל, על התינוק? מצב התינוק?

ת. הוא היה במצב של כיחלון פריפרי. זה אומר שפתיים , גפיים, חלקים מהראש. היה לו איזה שהוא סימן אדום על הקרקפת. 

ש. איפה בדיוק על הקרקפת היה הסימן האדום? תשתמש במונח הרפואי אם יותר קל לך?

ת. באזור האוקסופיטלי.

ש. אתה זוכר באיזה צד?

ת. לא זוכר.

ש. אתה יודע מה זה הסימן האדום הזה מהנסיון שלך? איך היית מגדיר את זה במונחים רפואיים?

ת. זה היה נראה כמו המטומה. 

ש. ואז מה עשית עם התינוק לאחר מכן לאחר שפתחת את בלון הגז?

ת. תוך כדי שפתחנו את בלון החמצן, נהג האמבולנס שהיה במקום התקשר למד"א לשאול איפה ניידת טיפול נמרץ והם אמרו לו שהוא נמצא ממש מתחת לבית. הורדנו אותו כמה שיותר מהר ללמטה. 

ש. לאן פיניתם אותו?

ת. בי"ח הדסה עין כרם, טראומה.

ש. היו ארועים מיוחדים בדרך?

ת. מה זה מיוחדים.

ש. הכל הלך כרגיל, כשורה?

ת. כן.

ש. אמרת שבשלב זה לא ביצעתם אינטובציה. באיזה שהוא שלב כן ביצעתם?

ת. אני לא זוכר באיזה שלב בוצעה. בוצעה אינטובציה. ע"י פרמדיק של ניידת טיפול נמרץ. שמו אילן גור ארי. 

ש. היו בעיות עם האינטובציה?

ת. לא היו. אני לא ביצעתי את זה.

ש. מה זו אינטובציה?

ת. החדרת צינור פלסטיק לתוך הקנה לצורך הנשמה.

ש. לאחר שפיניתם את התינוק לביה"ח הדסה בזה הסתיים תפקידך בכל הסיפור הזה.

לשאלת ביה"מ: מי נסע אתכם בניידת?

ת. נהג, אני והפרמדיק.

ש. בלי האבא?

ת. האבא גם. נראה לי.

חקירה נגדית

ש. הגעת למקום יחד עם אלי בדיל?

ת. כן.

ש. היה עוד מישהו אתכם?

ת. נהג האמבולנס שאלי הגיע אתו.

ש. שלושתכם נכנסתם יחד לדירה?

ת. כן.

ש בהודעה שלך אמרת הגענו ביחד עם צוות חובשים. מי זה צוות החובשים?

ת. הצוות של האמבולנס?

ת. אז כמה אנשים נכנסתם לדירה?

ת. שלושה אנשים. 

ש. אתה אלי ואילן?

ת. לא. אני, אלי ונהג האמבולנס שהיה אתו. שמו ישראל גליק. אילן לא היה אתנו. 

ש. למעשה הגעתם יחד? או אלי הגיע קצת לפניך?

ת. הגענו יחד.

ש. אתה אמרת ששאלת את האבא מה קרה. האם גם אלי שאל אותו מה קרה?

ת. אני לא זוכר מה אלי שאל אותו. אנחנו מה שהיה חשוב לנו זה לטפל בתינוק ולא מעבר לכך.

ש. כי אלי מדווח שתשובת האב לשאלה מה קרה היתה "ישן אתו במיטה, כנראה קיבל מכה מהקיר". אתה בטוח שאתה שאלת לחוד ואלי שאל לחוד או שזו בעצם אותה שאלה. אתם מדווחים על שאלה אחת שנשאלה?

ת. אני לא זוכר. 

לשאלת ביה"מ: האם אתה בטוח שאתה שאלת שאלה מפיך או שאלי שאל?

ת. זה שאני שאלתי זה אני זוכר.

ש. יכול להיות שתשובת האב היתה שהבן ישן אתו במיטה וכנראה קיבל מכה מהקיר?

ת. כן.

ש.אתם שניכם הייתם יחד אתה ואלי?

ת. כן.

ש. למשל בנקודה אחת יש ביניכם מחלוקת, אתה אומר וגם אמרת כאן שהאבא לא היה לחוץ. אני קורא לך ממה שאלי אמר בהודעה מיום 3.4.06 שעה 17.07 שו' 9 הוא נשאל האם אתה זוכר איך האבא התנהג "ת. הוא היה מאד לחוץ". אתה יכול להסביר את ההבדל בהתרשמויות?

ת. כל אחד יש לו את האופי שלו. בן אדם מסתכל ורואה מישהו לא לחוץ  ואחר מסתכל ורואה מישהו לחוץ. גם לא באתי לבחון אותו אם הוא לחוץ או לא. 

ש.  אמרת שנתתם לו חמצן. תאר את תהליך מתן החמצן?

ת. בלון החמצן מגיע בתוך מארז מבד עם ריץ רץ למעלה. בצד שלו יש לו כיסים שבתוכם יש את מסכות החמצן. צריך לפתוח את הרוכסן ולפתוח את הבלון. לחבר את המסכה לבלון ולהזרים חמצן. 

ש. ולהדק את המסכה על פני התינוק?

ת. ברור. יש לנו מסכה מותאמת לתינוק.

ש. מהדקים אותה לפנים וקושרים אותה, איך?

ת. עם שרוך גומי.

ש. ידוע לך שהידוק מסיכת חמצן על פני תינוק יכולה להשאיר סימנים על הפנים?

ת. בהחלט.

ש. אתה כמו שאמרת הבחנת בסימן אחד על פני התינוק וזה אמרת כתם אדום. אח"כ אמר לפי בקשת התובע שנראה כמו המטומה. אח"כ אמרת שזה היה ...

ת. על החלק האחורי צידי. מעל מאחורי האוזן. 

ש. יותר לכיוון העורף?

ת. כן.

ש. זה הסימן היחיד שהבחנת בו?

ת. כן.

נכון שכיחלון נובע מחוסר חמצן.

ש. אח"כ באמבולנס בוצעה פרוצדורה אחרת כמו שאמרת, של החדרת צינור לקנה הנשימה. שזה מחייב הורדת מסכת החמצן ופרוצדורה שבה פותחים את פה התינוק ומחדירים את הצינור. שגם זה כרוך באיזה שהוא מגע עם פניו של התינוק?

ת. כן.

ש. כשאנחנו מדברים בתינוק של שלושה חודשים גם מגע כזה יכול שישאיר סימנים על פניו?

ת. אני לא יודע.

ש. תאר לנו את הפרוצדורה של החדרת צינור לקנה הנשימה, איך היא מתבצעת?

ת. השכבת התינוק על הגב. הטית הראש לאחור. עם כלי עזר שנקרא לרינגוסקופ. המאתר את מיתרי הקול. ודרכם נכנסים לתוך קנה הנשימה.

ש. תוך כדי אחיזה של הפה ופתיחתו?

 ת. הפעולה היא הכנסת הלרינגוסקופ שזה מין להב לתוך חלל הפה ומשיכתו כלפי מעלה.

ש. הוא יכול לפצוע את השפה?

ת. אם לא עושים נכון, ברור.

ש. הוא יכול ליצור לחץ על השפה?

ת. אם לא עושים את זה נכון, יכול.

ש. האם ראית המטומה בלחי של התינוק?

ת. לא.

ש. האם נכון שהמסכה מהודקת על הלחי?

ת. כן.

ש. האם ראית פצע או סימן מתחת לזוית השפתים משמאל?

ת. לא שמתי לב.

ש. האם זה נכון שזה אזור שיכול לבוא במגע עם הטובוס (זוית השפתים משמאל)?

ת. כן.

ש. האם ראית סימן במצח מצד שמאל?

ת. לא.

ש. האם נכון שהמסכה מגיעה עד מצחו של התינוק?

ת. כן. תלוי בגודל הפרצוף. במקרה הספציפי הזה אני לא זוכר.

ש. המסכה שהשתמשתם במה לאיזה גילאים היא מיועדת?

ת. מוגדרת כמסכת חמצן לתינוקות.

ש. בנסיון שלך לאיזה גיל משתמשים בה?

ת. תלוי בגודל הפרצוף כפי שאמרתי.

ש. האם ראית סימן חבלה בלחי מצד ימין?

ת. לא.

ש. האם נכון שמסכת החמצן מהודקת על הלחי הימנית גם כן?

ת. כן.

ש. המסכה מכסה גם את הפה, האף ומסתיימת באזור המצח ומכסה את האף?

ת. במקרה הספציפי הזה אני לא זוכר. אבל זה בהחלט יכול להגיע למצח.

ש. היכן בדיוק היתה ההמטומה?

ת. לא זוכר בדיוק באיזה צד אבל מאחורי האוזן למעלה. העד מדגים. מאחורי האוזן כלפי מעלה.

ש. יכולת להבחין בה. היה שם שיער?

ת. לא זוכר אם היה שיער על ראשו של התינוק.

ש. תסכים אתי שאם יש שיער קשה להבחין בהמטומה?

ת. כן.

ש. אני מראה לך תמונה של התינוק ז"ל. יש לו שיער על הראש?

ת. כן.

התמונה הוגשה וסומנה נ/3.

ש. אני מפנה את תשומת לבך שהתינוק נבדק ע"י פרופ' היס בחייו בביה"ח. נתן חוו"ד מיום 6.4.06 והוא לא מצא את ההמטומה שאתה תארת. אתה יכול להגיב לזה? הוא מצא את כל הדברים שקראתי לך שאמרת שהם יכולים להשתלב בלחץ של המסכה או הכנסת הטובוס ולא מצא שום המטומה במקום אתה מתאר. אתה יכול להגיב לזה?

עו"ד קאופמן: מתנגד לשאלה. אם השאלה מיועדת לקבל מהעד עדות מומחה לפרופ' היס יהיה הסבר שביה"מ ישמע בהמשך מדוע סימנים אדומים או סימנים למיניהם יכולים לחלוף תוך זמן קצר. אבל אם השאלה מיועדת לקבל מהעד מדוע הוא רואה משהו ופרופ' היס לא רואה מדובר בעדות סברה. 

ש. לאור העובדה שאני מציג בפניך שפרופ' היס שבדק את התינוק ב-5.4 לא מצא את ההמטומה, האם  יתכן שטעית?

ת. כן.

ש. אני מבין שמעבר להצמדת המסכה ביצעתם איזה טיפול בתינוק?

ת. אני לא ביצעתי טיפול מעבר למתן חמצן.

ש. בהודעה שלך בהקשר אחר אתה נשאל אם שמעת שהנאשם דיבר עם אלי אתה אומר, שנינו היינו עסוקים בלטפל בתינוק. למה הכוונה?

ת. כמו שאמרתי מקודם התעכבנו בבית פרק זמן קצר. לא זוכר כמה זמן. לטפל בתינוק זה לראות שהנשימות שלו נשארות אותו דבר ולא מתדרדרות כי אחרת אתה צריך להוציא אמבו להנשמה. שזה הנשמות יותר אפקטיביות. 

ש. האם היה שלב שבו הוצאתם את המסכה, החזרתם אותה?

ת. לא זוכר שהוצאנו. אבל אני מאמין שלא הוצאנו.

ש. אתה זוכר אם באמבולנס מעבר לאינטובציה בוצע טיפול נוסף בתינוק?

ת. לא זכור לי.

ש. הוא הגיע למעשה לביה"ח כאשר האינטובציה מורכבת?

ת. כן.

ש. מה נעשה בביה"ח אתה לא יכול לומר לי?

ת. לא התחום שלי.

חקירה חוזרת
ש. לגבי מה בדיוק נאמר לך ע"י האב. נוצרה אי בהירות. אני רוצה שתחזור עוד פעם על התשובה שנתן לך האב כאשר שאלתם אותו מה קרה לילד. מה אתה שמעת ממנו כאשר אתה שאלת אותו?

ת. כשהאב ישן ביחד עם התינוק במיטה, תוך שינה הסתובב ומחץ את הילד בינו ובין הקיר. 

החלטה

1.
פוסקת שכרו של העד בסך של 120 ₪. 

2.
להמשך הוכחות כדלקמן:


ביום 11.6.06 – משעה 9.00 (עדי תביעה זוטא), 

ביום 27.6.06 – בשעה 9.00 – (עדי הגנה זוטא)

ביום 5.7.06 – בשעה 9.00 - המשך ראיות התביעה (רופאים)

3.
המועד שנקבע למתן עדותו של פרופ' היס (28.6.06) מבוטל. 


ב"כ הצדדים יגישו רשימת מועדים מתואמת לענין עד זה. 

4.
הדיון הקבוע ליום 22.6.06 מבוטל. 


ניתנה היום ט' בסיון, תשס"ו (5 ביוני 2006) במעמד הצדדים

	חנה בן-עמי, שופטת

